Se împlinesc două decenii de când România a devenit membră NATO, cea mai importantă şi puternică organizaţie politică şi de securitate din istorie, moment marcat de autorităţi prin evenimente şi mesaje care promovează rolul şi valorile Alianţei. Iar relevanţa sa este cu atât mai mare în contextul extrem de complicat din această perioadă, a transmis preşedintele Klaus Iohannis, care menţionează că, din 2004, ţara noastră a contribuit la toate eforturile NATO de asigurare a securităţii şi a prosperităţii statelor membre.
În cei 20 de ani de apartenenţă la NATO, România a devenit un pilon important şi şi-a consolidat poziţia în interiorul Alianţei, a transmis şi premierul Marcel Ciolacu.
Ceremonia de aderare la NATO a fost în 1 aprilie 2004, când steagul României a fost ridicat la sediul Alianţei din Bruxelles, dar aderarea propriu-zisă a avut loc în 29 martie, la Washington. România a intrat atunci împreună cu Bulgaria, Estonia, Lituania, Letonia, Slovacia şi Slovenia. A fost al doilea val de extindere de după Războiul Rece.
(RADOR/FOTO – imagine ilustrativă)